

Φελνίκος

25/08/[email protected]:29 ΑΝ Ο ΣΑΜΑΡΑΣ ΕΙΝΑΙ ΕΘΝΙΚΟΣ ΚΤΗΜΑΤΟΜΕΣΙΤΗΣ Ο ΤΣΙΠΡΑΣ ΕΙΝΑΙ ΚΑΤΑΠΑΤΗΤΗΣ ΚΑΙ ΛΑΘΡΕΜΠΟΡΟΣ... Προχθές βράδυ, έκανε τόση ζέστη στην Αθήνα που είπαμε με κάτι φίλους να πάμε σε μια ψαροταβέρνα στη Γλυφάδα, που 'ναι ακριβώς πάνω στο κύμα, μήπως και δροσιστούμε λίγο, αλλά και επειδή ο ένας φίλος, ο Βαγγέλης, επέμενε ότι έχει καλό ψάρι.

Κατεβήκαμε τη Βουλιαγμένης και για να βγούμε στην παραλιακή σκεφτήκαμε να περάσουμε από το χώρο του πρώην αεροδρομίου στο Ελληνικό, για να δούμε σε ποια κατάσταση βρίσκεται.

Σε έπιανε η ψυχή σου. Μαύρη μαυρίλα και εγκατάλειψη. Μια τεράστια έκταση, μεγαλύτερη από 6.000 στρέμματα, να χάσκει σαν μαύρη τρύπα, στο καλύτερο ίσως κομμάτι της αττικής γης. Για περισσότερο από μία δεκαετία, το Ελληνικό, με εξαίρεση τις μέρες της Ολυμπιάδας, μαραζώνει. Όπως η Ελλάδα. Σκουπιδότοπος. Γυφταριό. Παράγκα κι απομόνωση.

Το καλύτερο φιλέτο της παραλιακής έχει καταλήξει να είναι ο κατιμάς της αβελτηρίας, της ηλιθιότητας και των ιδεοληψιών κράτους, κομμάτων, τοπικής αυτοδιοίκησης και περιοίκων. Μια δημόσια περιουσία αξίας περίπου 10 δις. ευρώ δεν λιμνάζει απλώς, αλλά έχει μετατραπεί σε χέστρα και ουρητήριο αδέσποτων ζώων και «αδέσποτων» ανθρώπων κάθε λογής, εθνικότητας και παραβατικότητας.

Τα τελευταία χρόνια όλο ακούμε περί της επικείμενης αξιοποίησης του οικοπέδου -γιατί πραγματικά περί ενός οικοπέδου, προνομιακού και μοναδικού, όσα λίγα ίσως και στην Ευρώπη, πρόκειται. Ακούμε και διαβάζουμε για σχέδια, για μελέτες, για διαγωνισμούς, για αρχιτεκτονικές προτάσεις, για επενδυτικό ενδιαφέρον. Μέχρι και φορέα φτιάξαμε, και fast track διαδικασίες υιοθετήσαμε, αλλά το Ελληνικό εκεί.

Ίδιο κι απαράλλαχτο, όπως όταν απογειωνόταν και το τελευταίο αεροπλάνο από την πίστα του. Σεληνιακό τοπίο και παράγκα του Καραγκιόζη, να μας θυμίζει την ανημπόρια μας, να ρευστοποιήσουμε, ακόμη και σε καιρό κρίσης, τις «λίρες» που 'χουμε κρυμένες στο σεντούκι της χώρας.

Τα θυμήθηκα όλα αυτά, χθες, με αφορμή τον πολιτικό σάλο που ξεσήκωσε η δήλωση Σαμαρά, στη γαλλική εφημερίδα Monde, για την εμπορική εκμετάλλευση βραχονησίδων και ακατοίκητων μικρών νησιών. Σύσσωμη η αντιπολίτευση τον κατήγγειλε, επειδή δήθεν προτίθεται να εκποιήσει τον εθνικό πλούτο. Μόνον εθνικό κτηματομεσίτη δεν τον αποκάλεσαν, αλλά δεν αποκλείεται κι αυτό να γίνει.

Και ερωτώ εγώ ο αφελής: Γιατί είναι κακό να εκμεταλλευτούμε εμπορικά ένα ερημονήσι, μια βραχονησίδα, μια ακατοίκητη ή έστω ήκιστα κατωκημένη περιοχή; Γιατί συνιστά έγκλημα, και μάλιστα εθνικό, να δοθούν όλα αυτά για να φτιαχτούν μαρίνες, μονάδες ιχθυοκαλλιέργειας, εργοστάσια αφαλάτωσης, παραθεριστικοί οικισμοί ή οτιδήποτε άλλο που θα αποφέρει έσοδα στο κράτος; Είναι καλύτερα να έχουμε μια σχολάζουσα περιουσία, παρά να την αξιοποιούμε επ' ωφελεία του δημοσίου;

Όσοι αντιδρούν τι θέλουν; Να μείνουν εκεί για να τα αντικρύζουμε μόνα, ξερά, αφιλόξενα; Για να τα βλέπουμε και να κλαίμε βράχο-βράχο τον καϋμό μας; Αν δεν αξιοποιήσουμε τον εθνικό μας πλούτο, τι θα αξιοποιήσουμε; Την εθνική μας ορφάνια ή την εθνική μας δυστυχία; Πως θα ανακάμψουμε, πως θα βγούμε από την κρίση αν δεν εξεύρουμε νέους πόρους;

Προτιμούν να συνεχίσουμε να κόβουμε μισθούς και συντάξεις παρά να δουν να ελλιμενίζεται ένα σκάφος με ξένη σημαία ή να ...καλλιεργείται μία τσιπούρα. Θέλουν να αφαιρούνται περισσότερα κεκτημένα και να περιστέλλονται κι άλλο δικαιώματα και προνόμια παρά να δουν το μαγιό ενός τουρίστα ή να παραχθεί ηλεκτρική ενέργεια απο αιολικά και φωτοβολταϊκά πάρκα που θα δημιουργήσουν θέσεις εργασίας και θα προσθέσουν εισόδημα; Αντί να γίνουν εργοστάσια αφαλάτωσης που θα ξεδιψάσουν τα νησιά και όχι μόνον, προτιμούν τις υδροφόρες και τα εμφιαλωμένα;

Δεν τους αρέσει να φτιαχτούν καταδυτικά καταφύγια, σχολές θαλάσσιων δραστηριοτήτων και αναψυχής, αλλά τα θέλουν ελεύθερα για παράνομη αλιεία, παράνομο κυνήγι, παράνομες εξορύξεις και αμμοληψίες; Τα θέλουν για παράνομες χωματερές και σκουπιδότοπους; Προτιμούν να είναι χορτολιβαδικές εκτάσεις για να βόσκουν δωρεάν και παράνομα τα αιγοπρόβατα τους έμποροι; Τα θέλουν απόκρυφους όρμους λαθρεμπόρων και χώρους ανόμων, ακόμη και εγκληματικών δραστηριοτήτων; Τα θέλουν καταπατημένες εκτάσεις διαφόρων για διάφορες ασχολίες και εκμεταλλεύσεις;

Τα θέλουν όπως το Ελληνικό; Δεν έχουν βαρεθεί να γεμίζουν τη χώρα με μαύρες τρύπες μέσα στις οποίες βυθίζεται η Ελλάδα;

Πολύ φοβούμαι ότι αν σήμερα ο Σαμαράς, χθες ο Παπανδρέου, πριν από αυτούς άλλοι που επίσης πρότειναν την αξιοποίηση του σχολάζοντος εθνικού πλούτου είναι εθνικοί κτηματομεσίτες, οι καταγγέλοντες εθναμύντορες είναι εθνικοί καταπατητές. Ηθελημένα ή αθέλητα με τα γενικά απαγορευτικά που εκδίδουν ευνοούν την ανομία και την παραβατικότητα. Ευνοούν μικρότερα ή μεγαλύτερα συμφέροντα που εκμεταλλεύονται και καρπώνονται δημόσιο πλούτο, παράνομα και ανέξοδα. Στερούν από τη χώρα ευκαιρίες και απο τους πολίτες το μέλλον.

Μήπως η αντιπολίτευση, και ειδικά ο ΣΥΡΙΖΑ που ως αξιωματική είναι και οιονεί κυβέρνηση, να ξανασκεφτεί τις καταγγελίες της και να επανεξετάσει τη στάση της; Μήπως αντί για γενικά απαγορευτικά, να προβάλει λογικές ενστάσεις και θεμιτές προϋποθέσεις, όπως ορισμένα οικολογικά ή άλλα θέματα, συμφωνώντας όμως στην αξιοποίηση του σχολάζοντος, και πολλές φορές καταπατημένου, εθνικού πλούτου; Μήπως είναι καλύτερα για τη χώρα, αλλά και για τους ίδιους, αντί να ταράξουν, όπως λένε, την κυβέρνηση στη νομιμότητα, να την ταράξουν στη δημιουργικότητα των εναλλακτικών προτάσεων;

Όσο παραμένουν στη στείρα άρνηση και στην ατεκμηρίωτη καταγγελία εκτίθενται, και κινδυνεύουν να πέσουν μέσα στις μαύρες τρύπες της χώρας που και με τη συμπεριφορά τους παραμένουν ανοιχτές και χαίνουσες πληγές της...